Jannie Stalknecht

**Jannie Groenendal-Stalknecht** (Grunnen, 16 oktober 1928 – 25 juli 2017) was n Grunneger jazzzangeres. Zai was d'eerste dij Grunnegstoalege jazz zong, onder t pseudoniem **Martina**.

## Leven en waark
Jannie Stalknecht wer geboren in de Stad-Grunneger Oosterpoortwiek as dochter van Willem Jan Stalknecht en Jantje Buurlage. De kinder Stalknecht gruiden op mit meziek. Voader Stalknecht was noast zien waark bie de Spoorwegen trompettist in n meziekkorps. Bruier Roelof (1926-1995) wer n bekend jazzpianist. Jannie en heur jongere zuske Rieka zongen eerst benoam in femiliekring.

Via haar bruier leerde Jannie heur man Jan Groenendal (1925-1994) kennen, dij trompet speulde en veurzitter was van de *[[Groninger Jazz Sociëteit]]*. Zai traauwden in 1954. Pas in feberwoarie 1960 trad Jannie noar boeten as zangeres van t ensemble *De Thrianta's*, onder laaiden van radiomoaker Tonny M. van der Veen. Zie wazzen sikkom wekelks te heuren op de VARA-radio. In maai 1960 wer de televisietoren Smilde officieel opend. Ter gelegenhaid doarvan wer deur de NTS, in soamenwaarken mit de RONO, n tv-pergram oetzonden vanoet de Prins Bernhardhoeve in Zuudloaren. Tiedens dij oetzenden zong Stalknecht mit *De Thrianta's*.

Echtgenoot Jan Groenendal vertoalde körte tied loater t nummer *Lover come back to me* in t Grunnegs. t Nummer was eerder zongen deur o.m. Billie Holiday en Ella Fitzgerald. Jannie zong t as *Laiverd, kom weer bie mij* in Van der Veen zien radiopergram, woarnoa ploatenmoatschoppij CNR kontakt mit heur opnam. Gaauwachteg werren nog drij nummers vertoald, woaronder *Bei mir bist du schön* van The Andrews Sisters en *Sentimental Journey* van Doris Day. t Gehail wer opnomen in de Grunneger Remonstrantse kerk en in de zummer van 1960 oetbrocht op de EP *Martina zingt bie Martini*, woarop ze begelaaid wer deur t Roelof Stalknecht Trio. De ploatenmoatschoppij vruig t pebliek oet te vinden wèl achter de noam 'Martina' schoel ging en loofde doar priezen veur oet. 'Martina', kreeg landelke bekendhaid mit *Laiverd Kom Weer Bie Mie* en *Allain is moar allain*. Jannie bleef der nuchter onder en nam zangles. Der wazzen plannen om onder aigen noam Engelstoalege nummers oet te brengen, mor dat is der nait van kommen. In 1974 wer n Grunnegstoaleg verzoamelalbum oetbrocht deur Philips, mit doarop twij nummers van Jannie Stalknecht, vernijs begelaaid deur t trio van heur bruier. Heur nummers worden ook wel deur aander Grunnegen artiesten vertolkt.

Jannie Stalknecht kwam oet tied in 2017, op 88-joarege leeftied. Zai is opnomen in de *Groninger* *Vrouwengalerij*, n initiatief van *De Verhalen van Groningen* oet 2019.

## Diskogroafie
* 1960:  *Martina zingt bie Martini* (CNR), EP mit de nummers
** *Laiverd, kom weer bie mij* (*Lover come back to me*)
** *Allain is moar allain* (*Bei mir bist du schön*)
** *Dien bliede lach* (*The sunshine of your smile*)
** *Terugkiek* (*Sentimental Journey*)

* 1974 *Grunneger ploatwerk* (Philips), verzoamel-LP mit twij nummers van Jannie Stalknecht mit t Roelof Stalknecht Trio:
** *Boukenlaidje*
** *Ik zuik een vent*

## Externe links
* Laiverd, kom weer bie mie op YouTube
* Allain is moar allain op YouTube
* Dien bliede lach op YouTube
* Terugkiek op YouTube

## Wèllen
# Jannie Stalknecht, *Poparchief Groningen*.
# Sanne Meijer, "Jannie Stalknecht: een Groningstalige jazzzangeres", *De Verhalen van Groningen*.
# "RA, RA, WIE IS DAT? Geheimzinnigheid rond „MARTINA” in Martinistad", *Nieuwsblad van het Noorden*, 3 september 1960
# "TV-radio Martina niet ondersteboven van haar succesje". *Het Vrije Volk*, 13 oktober 1960
# "Groningse Martina neemt nu ... zangles", *Zeeuwsch Dagblad*, 15 oktober 1960
# "Eerste Groningstalige jazz-zangeres Jannie Stalknecht overleden", *RTV Noord*, 1 augustus 2017
# "Groninger Vrouwengalerij", *Dagblad van het Noorden*, 21 augustus 2018
# Els Zwerver, 'Laiverd, kom weer bie mie', *Groninger Gezinsbode*, 6 maart 2019